IZVEDBENA UREDBA KOMISIJE (EU) 2018/1232

z dne 11. septembra 2018

o spremembi Izvedbene uredbe (EU) št. 1354/2011 glede tarifnih kvot Unije za ovčje in kozje meso s poreklom iz Norveške in z Nove Zelandije

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 187(a) in (b) Uredbe,

ob upoštevanju naslednjega:

(1) Izvedbena uredba Komisije (EU) št. 1354/2011 (2) določa odprtje letnih tarifnih kvot Unije za uvoz ovac in koz ter ovčjega in kozjega mesa, vključno s poreklom iz Norveške in z Nove Zelandije.

(2) Člen 4 Izvedbene uredbe (EU) št. 1354/2011 določa, da se tarifne kvote, odprte z navedeno uredbo, upravljajo v skladu s členi 49 do 54 Izvedbene uredbe Komisije (EU) 2015/2447 (3).

(3) Uredba Sveta (ES) št. 992/95 (4) določa odprtje letnih tarifnih kvot Unije za uvoz nekaterih kmetijskih proizvodov s poreklom iz Norveške. Člen 3 navedene uredbe določa, da se tarifne kvote, odprte z navedeno uredbo, upravljajo v skladu s členi 49 do 54 Izvedbene uredbe (EU) 2015/2447.

(4) Evropska unija in Norveška sta sklenili sporazum v obliki izmenjave pisem o dodatnih trgovinskih preferencialih za kmetijske proizvode (v nadaljnjem besedilu: sporazum z Norveško). Sporazum z Norveško je Unija odobrila s Sklepom Sveta (EU) 2018/760 (5).

(5) Sporazum z Norveško začne veljati prvi dan tretjega meseca po datumu deponiranja zadnje listine o odobritvi. Zadnja listina je bila deponirana 16. julija 2018. Sporazum z Norveško zato začne veljati 1. oktobra 2018. Priloga IV k Sporazumu z Norveško določa konsolidacijo dveh kvot za proizvode pod oznakama KN 0210 in 0204, določenih z Uredbo (ES) št. 992/95 oziroma Izvedbeno uredbo (EU) št. 1354/2011, v enotno tarifno kvoto.

(6) Zaradi jasnosti in pravne varnosti bi bilo treba navedeno enotno tarifno kvoto odpreti in upravljati v skladu z Uredbo (EU) št. 952/2013 Evropskega parlamenta in Sveta (6). Sočasno bi bilo zato treba tarifno kvoto za proizvode s poreklom iz Norveške pod oznako KN 0204 na podlagi Uredbe (EU) št. 1308/2013 črtati iz Izvedbene uredbe (EU) št. 1354/2011.

(7) Nova uredba o odprtju enotne tarifne kvote za uvoz proizvodov s poreklom iz Norveške, ki se sprejme na podlagi Uredbe (EU) št. 952/2013, se bo uporabljala od 1. oktobra 2018. Ustrezno spremembo Izvedbene uredbe (EU) št. 1354/2011 bi bilo zato treba začeti uporabljati od istega datuma.

(8) S pristopom Republike Hrvaške je bilo carinsko območje Unije razširjeno. Zato je Unija v skladu s pravili Svetovne trgovinske organizacije (STO) začela pogajanja s članicami STO, ki imajo pravico do pogajanj z državo članico pristopnico, da bi se dogovorili o kompenzacijskih prilagoditvah.

(9) Sporazum v obliki izmenjave pisem med Evropsko unijo in Novo Zelandijo v skladu s členom XXIV:6 in členom XXVIII Splošnega sporazuma o carinah in trgovini (GATT) iz leta 1994 glede spremembe ugodnosti na seznamu ugodnosti Republike Hrvaške v okviru njenega pristopa k Evropski uniji (v nadaljnjem besedilu: sporazum z Novo Zelandijo) je bil parafiran 18. maja 2017. S Sklepom Sveta (EU) 2017/1363 (7) je bil odobren podpis navedenega sporazuma, s Sklepom Sveta (EU) 2018/1030 (8) pa je bil sporazum sklenjen. Sporazum z Novo Zelandijo določa, da se za proizvode pod oznako KN 0204 letna tarifna kvota, dodeljena Novi Zelandiji, poveča za 135 ton (ekvivalent mase klavnega trupa).

(10) Zaradi ustreznega upravljanja tarifne kvote iz Izvedbene uredbe (EU) št. 1354/2011 bi bilo treba dodatno količino dati na voljo 1. oktobra 2018.

(11) Izvedbeno uredbo (EU) št. 1354/2011 bi bilo zato treba ustrezno spremeniti. Spremembe bi se morale uporabljati od datuma začetka veljavnosti sporazumov z Norveško in Novo Zelandijo.

(12) Ukrepi iz te uredbe so v skladu z mnenjem Odbora za skupno ureditev kmetijskih trgov –

SPREJELA NASLEDNJO UREDBO:

Člen 1 Priloga k Izvedbeni uredbi (EU) št. 1354/2011 se nadomesti z besedilom iz Priloge k tej uredbi.

Člen 2 Ta uredba začne veljati tretji dan po objavi v Uradnem listu Evropske unije. Uporablja se od 1. oktobra 2018.

Ta uredba je v celoti zavezujoča in se neposredno uporablja v vseh državah članicah. V Bruslju, 11. septembra 2018 Za Komisijo V imenu predsednika Phil HOGAN Član Komisije

(1) UL L 347, 20.12.2013, str. 671.

(2) Izvedbena uredba Komisije (EU) št. 1354/2011 z dne 20. decembra 2011 o odprtju letnih tarifnih kvot Unije za ovce, koze ter ovčje in kozje meso (UL L 338, 21.12.2011, str. 36).

(3) Izvedbena uredba Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (UL L 343, 29.12.2015, str. 558).

(4) Uredba Sveta (ES) št. 992/95 z dne 10. aprila 1995 o odpiranju in upravljanju tarifnih kvot Skupnosti za nekatere kmetijske in ribiške proizvode s poreklom z Norveške (UL L 101, 4.5.1995, str. 1).

(5) Sklep Sveta (EU) 2018/760 z dne 14. maja 2018 o sklenitvi Sporazuma v obliki izmenjave pisem med Evropsko unijo in Kraljevino Norveško o dodatnih trgovinskih preferencialih za kmetijske proizvode (UL L 129, 25.5.2018, str. 1).

(6) Uredba (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (UL L 269, 10.10.2013, str. 1).

(7) Sklep Sveta (EU) 2017/1363 z dne 17. julija 2017 o podpisu Sporazuma v obliki izmenjave pisem med Evropsko unijo in Novo Zelandijo v skladu s členom XXIV:6 in členom XXVIII Splošnega sporazuma o carinah in trgovini (GATT) iz leta 1994 glede spremembe ugodnosti na seznamu ugodnosti Republike Hrvaške v okviru njenega pristopa k Evropski uniji v imenu Evropske unije (UL L 191, 22.7.2017, str. 1).

(8) Sklep Sveta (EU) 2018/1030 z dne 13. julija 2018 o sklenitvi Sporazuma v obliki izmenjave pisem med Evropsko unijo in Novo Zelandijo v skladu s členom XXIV:6 in členom XXVIII Splošnega sporazuma o carinah in trgovini (GATT) iz leta 1994 glede spremembe ugodnosti na seznamu ugodnosti Republike Hrvaške v okviru njenega pristopa k Evropski uniji (UL L 185, 23.7.2018, str. 1).